Diari Oficial de la Generalitat Valenciana


Sumari del DOGV 7052, del 24-06-2013 (2013/6576)

ORDE 10/2013, de 10 de juny, del conseller de Presidència i Agricultura, Pesca, Alimentació i Aigua, per la qual es convoca el procés selectiu per a l'accés per promoció interna a l'escala de personal funcionari amb habilitació de caràcter estatal, subescala de secretaria, categoria superior.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7052

Data del DOGV
:   24-06-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/6576


Data del document
:   10-06-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * concurs administratiu

ORDE 10/2013, de 10 de juny, del conseller de Presidència i Agricultura, Pesca, Alimentació i Aigua, per la qual es convoca el procés selectiu per a l'accés per promoció interna a l'escala de personal funcionari amb habilitació de caràcter estatal, subescala de secretaria, categoria superior. [2013/6576]  
La disposició addicional segona de la Llei 7/2007, de 12 d'abril, de l'Estatut Bàsic de l'Empleat Públic, determina, en l'apartat quart, que la convocatòria i selecció dels funcionaris amb habilitació de caràcter estatal és de competència de les comunitats autònomes. Igualment, determina que les comunitats autònomes publicaran les convocatòries de les proves selectives dels funcionaris, amb habilitació de caràcter estatal, en el seus diaris oficials i les remetran al ministeri competent en matèria d'administració local per a la seua publicació en el Boletín Oficial del Estado.   
D'altra banda, en virtut de l'apartat sèptim de la disposició addicional segona de l'Estatut Bàsic de l'Empleat Públic, el qual establix que tals funcionaris seran regits pels sistemes d'accés aplicables en la corresponent comunitat autònoma, l'article 171.2 de la Llei 8/2010, de 23 de juny, de Règim Local de la Comunitat Valenciana, indica que correspon al conseller competent en matèria d'administració local convocar, basant-se en l'oferta d'ocupació pública, les proves selectives, de conformitat amb el procediment que s'establisca reglamentàriament i d'acord amb els títols acadèmics requerits i programes mínims aprovats per l'Administració de l'Estat. L'article 18.2 del Decret 32/2013, de 8 de febrer, pel qual es regula el règim jurídic dels funcionaris amb habilitació de caràcter estatal, en l'àmbit de la Comunitat Valenciana, indica que correspon a la conselleria competent en matèria d'administració local, efectuar la convocatòria de les proves selectives, amb base en l'oferta d'ocupació pública, i d'acord amb les titulacions acadèmiques requerides per a l'accés i amb els programes mínims aprovats reglamentàriament per l'òrgan competent de l'Administració General de l'Estat. La convocatòria de les proves selectives es publicarà en el Diari Oficial de Comunitat Valenciana, i es remetrà posteriorment a l'òrgan competent de l'Administració General de l'Estat, per a la seua publicació en el Boletín Oficial del Estado.  
  
  
L'oferta d'ocupació pública aprovada pel Decret 140/2010, de 17 de setembre, inclou un total de 12 places corresponents a la subescala de secretaria, categoria superior.  
Basant-se en les competències que en matèria d'administració local són atribuïdes pel Decret 187/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de la Presidència i Agricultura, Pesca, Alimentació i Aigua.  
  
  
ORDENE  
  
Primer  
Convocar el procés selectiu per a cobrir, per promoció interna, 12 places vacants de l'escala de personal funcionari amb habilitació de caràcter estatal, subescala de secretaria, categoria superior, d'acord amb les bases que figuren en l'annex I d'esta orde.  
  
Segon  
Aprovar el model de sol·licitud que figura en l'annex II d'esta convocatòria.  
  
Tercer  
Publicar esta convocatòria en el Diari Oficial de la Comunitat Valenciana i remetre-la al Ministeri d'Hisenda i Administracions Públiques per a la seua publicació en el Boletín Oficial del Estado.  
Contra esta orde, que esgota la via administrativa, podrà interposar-se recurs potestatiu de reposició en el termini d'un mes a comptar de l'endemà de l'última publicació oficial o, directament, recurs contenciós administratiu, davant dels jutjats contenciosos administratius, en el termini de dos mesos a comptar de l'endemà de l'última publicació oficial.  
  
  
València, 10 de juny de 2013  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER  
  
  
ANNEX I  
Bases de la convocatòria  
  
Primera. Objecte  
1. És objecte de les presents bases regular el procés selectiu per a cobrir, per promoció interna, 12 places vacants de l'escala de personal funcionari, amb habilitació de caràcter estatal, subescala de secretaria, categoria superior, grup A1, corresponents a l'oferta d'ocupació pública per al personal funcionari amb habilitació de caràcter estatal en l'àmbit de la Comunitat Valenciana, aprovada pel Decret 140/2010, de 17 de setembre, amb la distribució següent:  
a) Sis places a cobrir per concurs de mèrits.  
b) Sis places a cobrir per mitjà d'oposició.  
2. Del total de places oferides es reservarà una d'estes, dins de les indicades en el sistema d'oposició, per a ser coberta per persones amb un grau de discapacitat igual o superior al 33 per cent, d'acord amb el que disposen l'article 59 de la Llei 7/2007, de 12 d'abril, de l'Estatut Bàsic de l'Empleat Públic, i l'article 55 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana. Una vegada coberta esta plaça, els aspirants amb discapacitat que hagen superat el procés selectiu sense obtindre cap plaça per la dita quota, podran optar, en igualtat de condicions, a les d'accés general.  
  
Les places reservades per a persones discapacitades no cobertes, seran acumulades automàticament a les oferides pels sistemes generals d'accés. Les proves selectives destinades a persones amb discapacitat, tindran idèntic contingut a les de la resta dels aspirants, sense perjuí de les adaptacions necessaris, si és el cas, de temps i mitjans per a la seua realització, de manera que se'n garantisca la participació en plenes condicions d'igualtat.   
3. Serà aplicable a esta convocatòria el que disposen la Llei 7/2007, de 12 d'abril, de l'Estatut Bàsic de l'Empleat Públic; la Llei 8/2010, de 23 de juny, de Règim Local de la Comunitat Valenciana; el Decret 32/2013, de 8 de febrer, pel qual es regula el règim jurídic dels funcionaris amb habilitació de caràcter estatal en l'àmbit de la Comunitat Valenciana; la Llei 10/2010, de 9 de juliol, d'Ordenació i Gestió de la Funció Pública Valenciana, i la normativa que la desplega, en allò que no s'opose a la legislació anterior. Així mateix, per l'Orde APU 450/2008, de 31 de gener, per la qual s'aproven els títols acadèmics i els programes mínims requerits per a l'accés a les subescales en les quals s'estructura l'escala de funcionaris amb habilitació de caràcter estatal i, amb caràcter supletori, el Reial Decret 364/1995, de 10 de març, pel qual s'aprova el Reglament General d'Ingrés del Personal al Servici de l'Administració de l'Estat.  
  
Segona. Requisits dels aspirants  
1. Per a ser admesos a la realització del procés selectiu, els aspirants hauran de complir, a més dels requisits generals establits en l'article 56 de la Llei 7/2007, de 12 d'abril, de l'Estatut Bàsic de l'Empleat Públic, els requisits següents:  
a) Pertànyer a la subescala de secretaria, categoria d'entrada, de l'escala de personal funcionari amb habilitació de caràcter estatal.  
b) Tindre, com a mínim, dos anys d'antiguitat en la subescala de secretaria, categoria d'entrada, i trobar-se en situació de servici actiu en esta o en situació administrativa equiparable al servici actiu pel que fa als drets de carrera administrativa.  
2. Els requisits establits en esta base s'han de tindre en el moment de finalitzar el termini de presentació de sol·licituds i mantindre'ls durant el procés selectiu.  
  
  
Tercera. Sol·licituds   
1. Els qui desitgen prendre part d'este procés selectiu, formularan la seua sol·licitud, en instància oficial original, segons el model previst en l'annex II. La presentació de sol·licituds es realitzarà en el termini de 20 dies hàbils comptats a partir de l'endemà de la data de publicació d'esta convocatòria en el Boletín Oficial del Estado. Podrà descarregar-se la instància de la pàgina web de la Direcció General d'Administració Local.  
2. Les sol·licituds es dirigiran a la Direcció General d'Administració Local (Registre General de la Conselleria de Presidència i Agricultura, Pesca, Alimentació i Aigua, c/ En Bou, 9-11, 46388 València) i podran presentar-se per qualsevol dels mitjans establits en l'article 38.4 de la Llei 30/1992, de Règim Jurídic de les Administracions Públiques.   
  
3. Els aspirants hauran de formular en la sol·licitud, declaració expressa i formal que reunixen tots i cada un dels requisits de la convocatòria, referits sempre a la data d'expiració del termini de presentació de sol·licituds, i els hauran d'acreditar, posteriorment, en el cas que foren seleccionats.  
  
Quarta. Drets d'examen  
1. Per a poder participar en el procés selectiu, els aspirants hauran d'abonar, en concepte de drets d'examen, la quantitat de 27,63 euros; els quals s'ingressaran en qualsevol de les entitats bancàries col·laboradores que figuren en la sol·licitud. El pagament de les taxes serà acreditat per mitjà del justificant oportú, que l'entitat bancària en què s'haja efectuat l'ingrés farà constar en l'exemplar corresponent de l'imprés de sol·licitud. La falta d'acreditació de l'abonament dels drets d'examen determinarà l'exclusió de l'aspirant.  
2. Les persones amb discapacitat igual o superior al 33 per cent estan exemptes del pagament dels drets d'examen. Estos aspirants hauran de presentar certificat de la Conselleria de Benestar Social o òrgans competents d'altres administracions públiques que acredite discapacitat igual o superior al 33 per cent i ho faran constar marcant una creu en l'apartat corresponent de la sol·licitud. Els aspirants amb discapacitat que sol·liciten mesures d'adaptació, hauran d'assenyalar amb una ics (X) el tipus de discapacitat: (F) física, (P) psíquica, (S) sensorial. Podran sol·licitar les mesures d'adaptació que necessiten previstes en l'imprés de sol·licitud, d'acord amb la classificació següent:  
  
a) Eliminació de barreres arquitectòniques i taula adaptada a la cadira de rodes.  
b) Ampliació del temps de duració de la prova. Per a poder dur a terme esta mesura d'adaptació, els aspirants hauran d'acompanyar obligatòriament el certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.  
c) Augment de la grandària dels caràcters del qüestionari, per dificultats de visió.  
d) Necessitat d'intèrpret a causa de sordera.  
e) Sistema braille d'escriptura, o ajuda d'una persona per invident.  
  
f) Altres, especifiqueu-ne quins.  
3. Així mateix, estaran exempts del pagament els membres de famílies nombroses de categoria especial. Els membres de famílies nombroses de categoria general disfrutaran d'una bonificació del 50 per cent de la taxa; per a això hauran d'adjuntar el títol de família nombrosa en vigor, expedit per l'òrgan competent de la Conselleria de Benestar Social o òrgans competents d'altres administracions públiques, i ho faran constar en la sol·licitud.  
4. Únicament serà procedent la devolució de les taxes per drets d'examen en els supòsits i procediments previstos en l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat.  
  
  
Quinta. Admissió dels aspirants  
1. Finalitzat el termini de presentació de sol·licituds, el director general competent en matèria d'administració local publicarà, en el Diari Oficial de la Comunitat Valenciana, la relació d'aspirants admesos i exclosos, amb indicació, en este últim cas, de la causa d'exclusió i es concedirà un termini de 10 dies hàbils perquè es puguen formular reclamacions o esmenar els defectes que hagen motivat l'exclusió. La publicació constarà, en tot cas, en el portal web de la Direcció General d'Administració Local.  
2. Conclòs el termini de presentació de reclamacions i esmenes i resoltes estes, el director general competent en matèria d'administració local elevarà a definitives les llistes d'admesos i exclosos, mitjançant una resolució que es publicarà, igualment, en el Diari Oficial de la Comunitat Valenciana. Esta publicació servirà de notificació. als efectes d'impugnacions i recursos. En la mateixa resolució s'indicaran la data, lloc i hora de començament de l'exercici escrit. La publicació constarà, en tot cas, en el portal web de la Direcció General d'Administració Local.  
  
Sexta. Tribunal   
1. La designació del tribunal i la seua composició s'efectuaran mitjançant una resolució del conseller competent en matèria d'administració local. El tribunal estarà format per cinc membres, funcionaris de carrera, i s'hauran de designar el mateix nombre de membres suplents, els quals poden actuar indistintament. La majoria d'estos serà personal funcionari amb habilitació de caràcter estatal i hauran de pertànyer a la subescala de secretaria, categoria superior. La composició del tribunal tendirà a la paritat entre dones i hòmens.  
2. La relació nominal dels membres del tribunal s'inclourà en la resolució per la qual s'indique la data de l'inici del procés selectiu. Per a la realització de les proves este podrà designar els col·laboradors, ajudants i assessors especialistes que crega oportú.  
3. Els membres del tribunal estan subjectes als supòsits d'abstenció i recusació previstos en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i no poden ser nomenats membres persones col·laboradores o assessores d'estos que hagen realitzat tasques de preparació de persones aspirants a proves selectives en els cinc anys anteriors a la publicació d'esta convocatòria.  
  
4. El tribunal es constituirà prèvia convocatòria del seu president o presidenta. Per a la vàlida constitució d'este caldrà l'assistència de, com a mínim, tres dels seus membres, titulars o suplents, i serà preceptiva la presència del president o la presidenta i del secretari o la secretària.  
  
5. El procediment d'actuació del tribunal s'ajustarà, en tot moment, al que disposen els articles 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Als efectes de comunicacions o de qualsevol altra incidència la seu del tribunal es fixa a la Direcció General d'Administració Local, plaça de Manises, 1. 46108 València.  
7. El tribunal, als efectes de gratificacions i indemnitzacions, serà regit pel que disposen el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris, i per l'Orde de 23 de juliol de 1998, de la Conselleria d'Economia, Hisenda i Administració Pública, per la qual es desplega este (DOGV 15.09.1998).  
  
Sèptima. Procediments selectius  
1. En el procediment de concurs de mèrits, l'accés a les places reservades a este serà automàtic per als sis sol·licitants que tinguen major puntuació en la valoració de mèrits generals regulats en l'Orde Ministerial, de 10 d'agost de 1994, per la qual es dicten normes sobre els concursos de provisió de llocs reservats a funcionaris d'administració local amb habilitació nacional, sumats als mèrits de determinació autonòmica previstos en el Decret 8/1995, pel qual es regulen els mèrits a aplicar en els concursos corresponents al coneixement de les especialitats de l'organització territorial i normativa autonòmica. Els esmentats mèrits generals i autonòmics seran objecte de publicació en el Diari Oficial de la Comunitat Valenciana i en la pàgina web de la Direcció General d'Administració Local, i es tindrà en compte, als efectes del seu còmput, la finalització del termini de presentació d'instàncies. La valoració dels mèrits generals suposarà el 60 per cent de la puntuació total i el 40 per cent restant correspondrà als autonòmics.   
  
2. En el cas que dos o més concursants obtinguen la mateixa puntuació total, l'empat es resoldrà en favor del candidat que haja obtingut major puntuació per mèrits de determinació autonòmica. Si persistix l'empat, este serà resolt en favor del candidat que tinga un nombre més gran d'anys de servici en l'apartat A.1.a de l'Orde Ministerial, de 10 d'agost de 1994, en la subescala des de la qual participen.   
  
3. En el sistema d'oposició, l'accés a les sis places reservades a este, tindrà lloc per mitjà del desenrotllament per escrit, en el temps màxim de tres hores, d'un informe jurídic sobre el supòsit o els supòsits pràctics plantejats pel tribunal, que estaran relacionats amb temes d'organització, competències, règim jurídic, personal, contractació, urbanisme, medi ambient, béns, servicis i funcionament de les entitats locals amb més de 20.000 habitants. Per a la realització de l'exercici, els aspirants podran utilitzar textos legals.  
4. L'exercici indicat en el paràgraf anterior haurà de ser llegit obligatòriament davant del tribunal per l'aspirant, i en la seua qualificació es valoraran, fonamentalment, la precisió i el rigor tècnic, l'exposició i resolució de les qüestions plantejades. La qualificació de l'exercici serà de zero a 10 punts, i caldrà per a superar la prova un mínim de cinc punts i estar inclòs dins del nombre d'aspirants que, per orde de puntuació obtinguda de major a menor, coincidisca amb el nombre de places assignades. La qualificació s'efectuarà amb dos decimals.  
  
5. La deliberació i publicació de les qualificacions d'este exercici serà efectuada pel tribunal, en una llista única, una vegada finalitzat este, i s'hi inclouran, únicament, aquells opositors que, complint ambdós requisits, hagen superat la prova d'aptitud.  
6. L'orde de lectura dels opositors s'iniciarà alfabèticament pel primer de la lletra «V». En el cas que no hi haja cap aspirant, el primer cognom del qual comence per la lletra «V», l'orde d'actuació s'iniciarà per aquells el primer cognom dels quals comence per la lletra «W», i així successivament.  
7. Els resultats dels exercicis, les successives convocatòries per a la seua lectura i, en definitiva, qualsevol decisió que adopte l'òrgan de selecció i que haja de conéixer el personal aspirant fins a la finalització dels processos selectius, s'exposaran en els locals on s'haja celebrat l'exercici anterior i en la pàgina web de la Direcció General d'Administració Local, i serà suficient la dita exposició en la data en què s'inicie, com a notificació a tots els efectes.  
  
Octava. Llista d'aprovats  
1. En el procediment de concurs de mèrits, la llista dels sis seleccionats es confeccionarà atenent l'orde de puntuació de major a menor; es tindrà en compte el barem de mèrits generals i autonòmics, i es procedirà en la forma prevista en la base sèptima, paràgraf primer. El tribunal farà pública la llista a la seu de la Direcció General d'Administració Local i en la seua pàgina web, amb indicació del número de document nacional d'identitat. Esta relació es farà pública amb cinc dies d'antelació, almenys, a la celebració de les proves d'aptitud.  
  
2. En el procediment d'oposició, finalitzada la prova d'aptitud, el tribunal farà pública la llista d'aprovats a la seu de la Direcció General d'Administració Local i en la seua pàgina web, amb indicació del número de document nacional d'identitat.  
3. El tribunal no podrà proposar que han superat les proves selectives un nombre superior d'aspirants al de places objecte de convocatòria. Qualsevol proposta d'aprovació que contravinga el que establix este apartat, serà nul·la de ple dret, a excepció del que preveu l'article 61.8 de l'Estatut Bàsic de l'Empleat Públic.   
4. Concloses ambdós proves selectives i fetes públiques ambdós relacions definitives d'aspirants aprovats per cada un dels sistemes d'accés, estes seran elevades al conseller competent, en matèria d'administració local, per a la publicació de la llista única d'aprovats per orde de puntuació en el Diari Oficial de la Comunitat Valenciana.  
  
  
Novena. Presentació de documents  
1. Dins del termini de 20 dies hàbils, a comptar de l'endemà d'aquell en què es publique en el Diari Oficial de la Comunitat Valenciana, la relació definitiva d'aprovats, els opositors hi inclosos hauran de presentar a la Direcció General d'Administració Local la documentació següent:   
a) Còpia compulsada del document nacional d'identitat.  
b) Declaració jurada o promesa de no haver sigut separat, per mitjà d'expedient disciplinari, del servici de cap administració pública ni trobar-se inhabilitat per a l'exercici de funcions públiques.  
  
c) Si és el cas, documentació acreditativa de la discapacitat i la compatibilitat amb l'exercici de les tasques.  
2. Els aspirants seleccionats, que dins del termini establit, i excepte casos de força major, no presenten la documentació acreditativa, o se'n deduïsca que no tenen algun dels requisits exigits, no podran ser nomenats funcionaris de carrera de la subescala i categoria corresponent, i quedaran anul·lades les actuacions, sense perjuí de la responsabilitat en què pogueren haver incorregut per falsedat en les seues sol·licituds de participació.   
  
Deu. Nomenament  
1. Conclòs el procés selectiu, la direcció general competent en matèria d'administració local efectuarà proposta de nomenament dels aspirants com a funcionaris de carrera en la subescala corresponent. Esta proposta es remetrà al conseller competent en matèria d'administració local, que efectuarà el corresponent nomenament, que serà publicat en el Diari Oficial de la Comunitat Valenciana.  
  
2. Este nomenament s'enviarà a l'òrgan competent de l'Administració General de l'Estat, per tal d'acreditar l'habilitació estatal obtinguda. Posteriorment, s'inscriurà en el registre corresponent.  
  
  
Onze. Règim d'impugnacions i d'al·legacions  
1. Contra les resolucions definitives del conseller competent en matèria d'administració local, els interessats poden interposar recurs potestatiu de reposició dins del termini d'un mes, a comptar de l'endemà de la publicació o notificació o, directament, recurs contenciós administratiu davant dels jutjats contenciosos administratius, en el termini de dos mesos a comptar de l'endemà de la publicació o notificació, a excepció de la resolució de nomenament, que ho serà davant de la Sala Contenciosa Administrativa del Tribunal Superior de Justícia de la Comunitat Valenciana.  
2. Contra les resolucions i els actes dels òrgans de selecció, així com contra els seus actes de tràmit que impedisquen continuar el procediment o produïsquen indefensió, podrà interposar-se recurs d'alçada, davant del conseller competent en matèria d'administració local, en el termini d'un mes a comptar de l'endemà de la publicació o notificació.  
  
3. Davant dels actes de tràmit del tribunal, les persones aspirants, al llarg del procés selectiu, poden formular totes les al·legacions que creguen convenients, que es tindran en compte, si és procedent, en la puntuació final del procés selectiu.